Document ID: 32002R1494

Ir-Regolament tal-Kummissjoni (KE) Nru 1494/2002
tal-21 ta’ Awwissu 2002
li jemenda l-Annessi III, VII u XI għar-Regolament (KE) Nru 999/2001 tal-Parlament Ewropew u l-Kunsill fir-rigward tal-monitoraġġ ta’ l-enċefalopatija sponġiformi bovina, il-qerda ta’ l-enċefalopatija sponġiformi trasmissibbli, it-tneħħija ta’ materjali speċifiċi ta’ riskju u regoli ta’ importazzjoni ta’ annimali ħajjin u prodotti ta’ oriġini annimali.
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 999/2001 tal-Parlament Ewropew u tal-Kunsill tat-22 ta’ Mejju 2001 li jipprovdi għal regoli għall-prevenzjoni, il-kontroll u l-qerda ta’ ċerti enċefalopatiji sponġiformi trasmissibbli [1], kif l-aħħar emendat bir-Regolament tal-Kummissjoni (KE) Nru 270/2002 [2], u partikolarment l-Artikolu 23 tiegħu,
Billi:
(1) Regoli għall-monitoraġġ ta’ l-enċefalopatija sponġiformi bovina (ESB) f’annimali bovini, għal qerda ta’ embrijoni bovini u bajd tal-każijiet ta’ ESB, għan-negozju f’embrijoni bovini u bajd, u għat-tneħħija ta’ materjal speċifiku ta’ riskju ta’ l-ESB huma stabbiliti fir-Regolament (KE) Nru 999/2001.
(2) Meta l-programm ta’ monitoraġġ ta’ l-ESB f’annimali bovini kien emendat mir-Regolament tal-Kummissjoni (KE) Nru 1248/2001 [3], saret disposizzjoni għar-reviżjoni tal-programm ta’ monitoraġġ fid-dawl tar-riżultati miksuba matul l-ewwel sitt xhur.
(3) Matul it-tieni nofs ta’ l-2001, aktar minn ħames miljun annimal bovin kienu kontrollati għall-ESB, li minnhom 457 kienu posittivi. L-aktar każijiet posittivi nstabu f’annimali mejta fir-razzett, annimali maqtula f’emerġenza u l-annimali li l-qatla tagħhom kienet posposta minħabba marda jew disordni suspettata tal-kondizzjonijiet ġenerali tagħhom.
(4) Biex tkun żgurata l-applikazzjoni uniformi tal-programm ta’ monitoraġġ, jeħtieġ li tkun kjarifikata taħt l-Anness III, Kapitolu A.I.2, it-tifsira ta’ annimali li l-qatla tagħhom kienet posposta minħabba marda jew disordni suspettata tal-kondizzjonijiet ġenerali tagħhom.
(5) L-annimali kollha mejta fir-razzett ‘il fuq minn 24 xahar kienu eżaminati għall-ESB matul stħarriġ statistiku ta’ sena magħmul bħala miżura transitorja fir-Regolament (KE) Nru 999/2001. Biex tkun żgurata l-individwazzjoni effettiva ta’ każijiet ta’ k-ESB, l-annimali kollha mejta fir-razzett ‘il fuq minn 24 xahar għandhom jibqgħu ikunu eżaminati fuq bażi permanenti. Biex ikunu evitati spejjeż spropozjonati, għandha tkun provduta deroga għall-annimali li jmutu f’żoni mwarrba fejn ma ġie organizzat l-ebda ġbir ta’ annimali mejtin.
(6) Huwa importanti li tkun segwita l-evoluzzjoni ta’ l-epidemija ta’ l-ESB f’annimali mwielda wara l-introduzzjoni tal-projbizzjoni ta’ għalf riinforzata fir-Renju Unit. Għal dan l-iskop l-ittestjar ta’ annimali maqtula u meqruda taħt l-Iskema ‘Il Fuq Minn Tletin Xahar’ għandu jinfetaħ biex ikopri l-annimali kollha mwielda wara l-projbizzjoni tal-għalf. Iżda, l-individwazzjoni ta’ każijiet posittivi f’annimali taħt 42 xahar hija improbabbli ħafna u tkun, għalhekk, spropozjonata biex teħtieġ l-ittestjar ta’ annimali f’saħħithom taħt l-età maħsuba għall-qerda taħt skema eċċezzjonali provduta fir-Regolament tal-Kummissjoni (KE) Nru 716/96 tad-19 ta’ April 1996 li jadotta miżuri speċjali ta’ appoġġ għas-suq tal-laħam taċ-ċanga fir-Renju Unit [4] kif l-aħħar emendat bir-Regolament (KE) Nru 1176/2000 [5].
(7) Huwa meħtieġ li jkunu kjarifikati regoli fuq l-immarkar tas-saħħa ta’ karkassi magħżula għall-ittestjar għall-enċefalopatija sponġiformi trasmissibbli.
(8) Biex ikunu evitati spejjeż spropozjonati fil-programm ta’ monitoraġġ għar-ruminanti żgħar, għandha tkun provduta deroga għall-annimali li jmutu f’żoni mwarrba fejn ma jkunx ġie organizzat ġbir ta’ annimali mejtin.
(9) Għandhom ikunu ċċarati d-disposizzjonijiet rigward il-programmi volontarji ta’ monitoraġġ fi speċi ta’ annimali li ma jkunux annimali bovini, ovini jew kaprini.
(10) Fl-opinjoni tiegħu tas-16 ta’ Mejju 2002 fuq is-sigurezza ta’ embrijoni bovini, il-Kumitat Direttiv Xjentifiku (KDX) ikkonkluda li m’hemmx ħtieġa għall-miżuri li ma jkunux dawk preskritti mill-protokolli tas-Soċjetà Internazzjonali tat-Trasferiment ta’ l-Embrijoni. Fis-sezzjoni ġenerali tiegħu ta’ Mejju 2002, l-organizzazzjoni dinjija tas-saħħa ta’ l-annimali Office international des Epizooties (OIE) iddeċidiet fuq bażi simili xjentifika biex tħassar il-kondizzjonijiet kollha tal-kummerċ fir-rigward ta’ embrijoni u bajd bovini. Id-disposizzjonijiet fuq il-qerda ta’ embrijoni u bajd bovin minn każijiet ta’ l-ESB u l-kondizzjonijiet ta’ kummerċ relatat ma’ l-ESB għall-embrijoni u bajd bovini għandhom għalhekk ikunu mħassra.
(11) Huwa meħtieġ illi jkunu kjarifikati r-regoli tat-tneħħija u l-kontroll ta’ materjal speċifikat ta’ riskju.
(12) Fl-opinjoni tiegħu tas-27 ta’ Ġunju 2002 fuq ir-Riskju Ġeografiku ta’ l-ESB ta’ ċerti pajjiżi terzi, il-KDX ikkonkluda li, flimkien ma pajjiżi valutati qabel, l-eżistenza ta’ l-ESB f’bhejjem tal-post hija improbabbli ħafna fl-Islanda u f’Vanuatu. Għalhekk l-Islanda u Vanuatu għandhom ikunu eżenti mill-kondizzjonijiet ta’ kummerċ fir-rigward ta’ annimali bovini ħajjin u prodotti ta’ oriġini bovina, ovina u kaprina.
(13) Ir-Regolament (KE) Nru 999/2001 għandu għalhekk ikun emendat konformament.
(14) Il-miżuri provduti f’dan ir-Regolament huma skond l-opinjoni tal-Kumitat Permanenti fuq il-Katina ta’ l-Ikel u s-Saħħa ta’ l-Annimal,
ADOTTAT DAN IR-REGOLAMENT:
L-Artikolu 1
L-Annessi III, VII u XI tar-Regolament (KE) Nru 999/2001 huma emendati skond l-Anness ma’ dan ir-Regolament.
L-Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fil-21 ta’ Awwissu 2002.

Labels: 0
3
17
6